Regionsudvalgets udtalelse om »Kommissionens meddelelse og Kommissionens forslag til Europa-Parlementets og Rådets afgørelse om et handlingsprogram på fællesskabsplan om sjældne sygdomme, som led i indsatsen på folkesundhedsområdet« (98/C 64/17)

REGIONSUDVALGET har -

under henvisning til »Kommissionens meddelelse om et handlingsprogram på fællesskabsplan om sjældne sygdomme, som led i indsatsen på folkesundhedsområdet« (KOM(97) 225 endelig udg. - 97/0146 (COD) (),

under henvisning til Rådets beslutning af 27. juni 1997 om i henhold til artikel 129 og 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til sin beslutning af 8. marts 1996 om at henvise det forberedende arbejde til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«,

under henvisning til Underudvalg 8's forslag til Regionsudvalgets udtalelse (CdR 246/97 rev.), som blev vedtaget den 24. september 1997 med Bengt Mollstedt som ordfører -

på den 20. plenarforsamling den 19.-20. november 1997 (mødet den 20. november) vedtaget følgende udtalelse.

1. Indledning

Kommissionen har fremlagt et forslag til handlingsprogram, der tager sigte på at kortlægge, undersøge, behandle og informere om sjældne sygdomme. Frekvensen af sådanne sygdomme angives til under 5 pr. 10 000 indbyggere i hele EU. Forslaget indeholder en logisk begrundelse for, at disse sygdomme inddrages i aktiviteterne på folkesundhedsområdet. Der gøres navnlig opmærksom på, at sjældne sygdomme kan have væsentlige konsekvenser - både menneskeligt og økonomisk - for det enkelte individ og for lokale og regionale organer.

Regionsudvalget har med stor interesse læst programforslaget og dets begrundelse.

2. Generelle bemærkninger

2.1. Regionsudvalget bakker op bag Kommissionens bestræbelser på at fremme og understøtte medlemsstaternes samarbejde om en forbedret informationsudveksling og overvågning vedrørende »sjældne sygdomme« og om foranstaltninger til fremme af patient- og familiestøttegrupper. Regionsudvalget mener imidlertid ikke, at et selvstændigt handlingsprogram om bekæmpelse af sjældne sygdomme vil være særlig effektivt. Disse opgaver bør i stedet integreres i det bestående handlingsprogram om sundhedsfremme eller i et fremtidigt rammeprogram om folkesundhed.

2.2. Det er vanskeligt at give »sjældne sygdomme« en definition. Den foreslåede praktiske definition er acceptabel, men må eventuelt strammes op under programmets forløb. Man bør være forsigtig med at give en enkel - numerisk eller statistisk - definition, idet den kan vise sig at være for teknisk og kan medføre uenighed om grænser og tærskelværdier. Kommissionen opfordres til yderligere at overveje dette.

2.3. Det er meget vanskeligt at måle følgerne og udbredelsen af sjældne sygdomme og forske i deres årsager, udløsende faktorer, udvikling osv. Det er derfor ønskeligt, at der tilskyndes til oprettelse af registre og iværksættelse af rundspørger eller andre former for undersøgelser på EU-plan med henblik på at fastlægge en politik for primær og sekundær forebyggelse og behandling.

2.4. Forslaget belyser ikke den værdi, forskning i sjældne sygdomme kan have for kendskabet til almindelige sygelige tilstande, herunder ikke mindst genetisk betingede skader og sygdomme.

2.5. I konsekvens heraf bør programmet omfatte et større samarbejde med forskningsfonde på området.

2.6. Regionsudvalget finder det positivt, at man har lagt særlig vægt på sjældne sygdommes store betydning for naboområder på lokalt eller regionalt plan, og Regionsudvalget insisterer på, at information om dette medtages i programmet.

2.7. Regionsudvalget vil desuden betone vigtigheden af, at udviklingen af medicin til behandling af sjældne sygdomme stimuleres, eftersom det kommercielle udbytte i forbindelse med disse specielle lægemidler kan være meget beskedent.

2.8. Regionsudvalget finder det velbegrundet, at EU etablerer et nært samarbejde om disse spørgsmål, men understreger samtidig, at det i mange tilfælde vil være nødvendigt med et globalt samarbejde, hvis man vil løse problemerne i forbindelse med sjældne sygdomme. Dobbeltarbejde må undgås, hvilket kan ske gennem samarbejde med WHO og andre internationale organer som f.eks. netværk af behandlingshjem o.l.

2.9. I forslaget betones værdien af samarbejde med familiegrupper, patientforeninger o.l. Regionsudvalget lægger særlig vægt på dette og gør desuden opmærksom på behovet for samarbejde med lokale og regionale organer på omsorgsområdet.

3. Særlige bemærkninger

3.1. Regionsudvalget noterer sig, at det foreslåede budget på 1,3 mio. ecu kun omfatter det første år (1998). På grundlag af erfaringerne fra det første år skal der tages stilling til yderligere bevillinger. Med en evalueringsmekanisme kunne man sikre sig, at programmet er pengene værd, og at det år for år opfylder hensigten.

3.2. Der kan sættes spørgsmålstegn ved, om der i tilknytning til programmet bør nedsættes et rådgivende udvalg med repræsentanter fra alle 15 medlemsstater. Det vil sandsynligvis være mere effektivt at udpege en lille permanent gruppe bestående af 4-5 kvalificerede forskere, der kan indkalde eksperter, såfremt det viser sig nødvendigt.

3.3. Regionsudvalget har tidligere peget på behovet for et »sundhedsobservatorium«. Dette behov forstærkes yderligere, når der nu foreslås flere programmer på folkesundhedsområdet. Et sådant »sundhedsobservatorium« må forventes at kunne give såvel en synergieffekt som en kvalitetsforbedring.

4. Sammenfatning

Regionsudvalget

- bifalder i alt væsentligt programmet,

- betoner vigtigheden af, at der finder en samordning med forskningsfonde sted,

- peger på behovet for, at budgettet tages op til behandling efter det første år,

- gør på ny opmærksom på værdien af et uafhængigt »sundhedsobservatorium«.

Bruxelles, den 20. november 1997.

Pasqual MARAGALL i MIRA

Formand for Regionsudvalget

() EFT C 203 af 3.7.1997, s. 6.